सन् २०१० मा आजकै दिन : महिला निर्देशकलाई पहिलो पटक अस्कर
सन् २०१० मा आजकै दिन (मार्च ८) मा हलिउड निर्देशक क्याथरिन विगलोले अस्कर अवार्ड जितेकी थिइन् । उनी फिल्म निर्देशनतर्फ अस्कर जित्ने पहिलो महिला हुन् । विगलोले ‘द हर्ट लकर’ फिल्मका लागि २०१० को अस्कर अवार्ड हात पारेकी हुन् ।
काठमाडौँ — सन् २०१० मा आजकै दिन (मार्च ८) मा हलिउड निर्देशक क्याथरिन विगलोले अस्कर अवार्ड जितेकी थिइन् । उनी फिल्म निर्देशनतर्फ अस्कर जित्ने पहिलो महिला हुन् । विगलोले ‘द हर्ट लकर’ फिल्मका लागि २०१० को अस्कर अवार्ड हात पारेकी हुन् ।अमेरिकाको क्यालिफोर्निया राज्यस्थित सान कार्लसमा १९५१ नोभेम्बर २७ मा जन्मिएकी विगलोले सान फ्रान्सिस्को आर्ट इन्स्टिच्युटमा पेन्टिङ अध्ययन गरेकी थिइन् । त्यसलगत्तै उनले कोलम्बिया विश्वविद्यालयमा फिल्मसम्बन्धी अध्ययनका लागि छात्रवृत्ति पाइन् । अध्ययनका क्रममा उनले पहिलो पटक सर्ट फिल्म ‘द सेट–अप (१९७८)’ निर्माण गरेकी थिइन् ।१९७९ मा अध्ययन पूरा गरेसँगै उनले ‘द लभलेस’ फिल्मको सहनिर्देशनमा हात हालिन् । उनले ‘नियर डार्क (१९८७)’, ‘ब्लु स्टिल (१९८९)’, ‘पोइन्ट ब्रेक (१९९१)’, ‘स्ट्रेन्ज डेज (१९९५)’, ‘द वेट अफ वाटर (२०००)’, ‘विडोमेकर (२००२)’, ‘जिरो डार्क थर्टी (२०१२)’, ‘डेट्रोइट (२०१७)’ लगायतका फिल्म निर्देशन गरिसकेकी छन् ।विगेलोले अस्कर जितेयता अन्य दुई महिलाले निर्देशनतर्फ अस्कर अवार्ड हात पारिसकेका छन् । २०२१ मा ‘नोम्याडल्यान्ड’ का लागि क्लोइ जाओ र २०२२ मा ‘द पावर अफ डग’ का लागि जेनी क्याम्पियनले उत्कृष्ट निर्देशकको अवार्ड हात पारेका थिए । 